الثوره البلشڤيه

[thumb|left|300px|[بروباجاندا|پروپاجاندا للثوره البلشافيه]]
**الثوره البلشڤيه** Bolshevik Revolution معروفه كمان باسم ثوره اكتوبر و انقلاب اكتوبر, كانت المرحله التانيه من الثوره الروسيه اللى حصلت فى سنة 1917. الثوره البلشڤيه قامت تحت قياده لينين و ليون تروتسكى مبنيه علا افكار كارل ماركس عشان يعملو دوله شيوعيه سموها اتحاد سوڤيتى. الثوره البلشڤيه بتعتبر اول ثوره شيوعيه تنجح انها تحقق اهدافها و تبنى اول دوله شيوعيه فى التاريخ.
## بدايه الثوره
thumb|خطبه للينين قبل الوصول للحكم
بعد ما وقع نظام القياصره بعد الثوره الروسيه اللى شارك فيها جهات و تيارات اليساريين كلهم من اول ليبراليين و اشتراكيين و شيوعيين, بعد ما الثوره نجحت عملو حكومة روسيا المؤقته كان فيها عدد كبير من الاشتراكيين الديموقراطيين. كان فيهم عدد كبير راسماليين الكلام دا معجبش الشيوعيين اللى شافو انهم زى نظام القيصر نيكولاى التانى. اللى محبوس, وانهم خانو الاشتراكيه و انهم مطلعوش روسيا من الحرب العالميه الاولانيه زى ما كل الجهات كانت متفقه و كانو شايفيين ان الحرب اصلن بسبب مطامع الراسماليين اللى بيمصو دم الغلابه و العمال و بيبعتوهم يحاربو و يموتو, و بدئو يعملو تمردات فى الجيش و يقنعو العساكر ان عساكر الجيش اللى اودامهم دول اخواتهم و مجبريين انهم يحاربو زيهم, وان عمال العالم لازم يتحدو و يوقفو الحرب. ڤلاديمير لينين لما رجع من المنفا اللى فى سويسرا. بعد الثوره الروسيه ما قامت, قال "ان الثوره الحقيقيه لسه جايه, و وجهه انتقادات كتيره للحكومه الموئته. بعد اربع اسابيع من رجوع لينين لروسيا, رجع ليون تروتسكى هو كمان من المنفا اللى فى امريكا. كان مختلف مع لينين جامد فى افكاره فى تطبيق الشيوعيه و الاشتراكيه بس الاتنين قررو انهم يتحالفو مع بعض عشان يطيحو بالحكومه الموئته الاشتراكيه الديموقراطيه و يعملو دوله شيوعيه علا مبادىء كارل ماركس. بسبب التحالف دا عدد البلشفيين زاد اوى, و كمان عشان مطالبة البلشڤيين بتوقيف الحرب اللى قتلت و شردت ملايين روس و اتسببت فى نقص فى الاكل و كل حاجه, و عشان كاريزمت لينين الجامده لعامه الشعب و ليون تروتسكى مع المثقفين. الحكومه الموئته عملت حمله كبيره عشان تسوء سمعه لينين و اللى معاه و قالت انهم بيعملو لصالح جهه اجنبيه و انه عميل لصالح المانيا اللى روسيا بتحاربها و قررو انهم يقبضوا عليه و قبضو علا عدد من البلاشڤه.
## الثوره
زاد التوتر السياسى فى روسيا جامد بعد عوده زعما التيارات اليساريه من المنفى, و رفض اغلبيتهم للحكومه الموئته, عشان تهدى الموضوع شويه عملت الحكومه المؤئته اجتماع لكل الاحزاب السياسيه المعارضه عشان يتجمعو, كل الاحزاب الليبراليه و الاشتراكيه شاركت فى الاجتماع دا, معادا البلاشڤه اللى شافوا كل الاحزاب اللى ردوا يجتمعوا مع الحكومه انهم باعوا نفسهم للحكومه وانهم مباقوش بيعبروا عن الشعب و دعو لاضراب يوم الاجتماع. چنرال كولينوف, واحد من چنرالات الحكومه الموئته زهق من التوتر دا و قرر انه هيحل المشكله بمعرفته و انه هيقضى بالسلاح علا اللى عاملين المشاكل دى كلها و يلغى مجالس السوڤيت, زى المجالس المحليه, و حرك الجيش من غير ما ياخد راى الحكومه, اللى اقلته من منصبه فرد عليهم كولينوف و حاول يعمل انقلاب ضدهم, الحكومه الموئته ملائتش حل عشان توقف الانقلاب دا غير انها تتحالف مع البلاشڤه اللى اعدداهم كبيره و عندهم اعضاء كتار فى الجيش و تسليحهم كتير و فعلن عرفو يوقفو جيش كولينوف و ينقذو الحكومه المؤئته. الحكومه المؤئته بدئت شعبيتها تقل جامد و جهات اقصى اليمين عايزه حكومه قويه تسيطير علا البلد و تشوف حل للتوتر السياسى دا و جهات اقصى اليسار عايزه حكومه توقف الحرب و محدش راضى علا الحكومه المؤقته فى البلد من اساسه. فى اكتوبر 1917 قرر اجتماع الحزب البلشافى باغلبيه تنفيذ اقتراح لينين بتدخل عسكرى و قال "ان الناس واثقه فينا, ومستنيين مننا افعال مش مجرد كلام." و ابتدا تخطيط لقلب نظام الحكم. فى يوم 25 اكتوبر سيطر عساكر مواليين للبلاشفه على الشوارع و حاصروا البنوك و المناطق الاساسيه للبلد و بدئت الثوره و نزل البلشاڤيين فى الشوارع و وزعو منشورات بتدعى الناس للثوره.و اعلن لينين قيام عهد جديد من التاريخ الروسى وانهم يوقفوا الحرب وانهم يوقفو الراسماليه و انهم حيدو العمال حقوقهم و بدايه عهد الثوره الاشتراكيه الشيوعيه فى العالم. فى عشر ايام انتشرت الثوره و افكرها فى كل روسيا و سيطرت على الحكم رسمى. الثوره البلشفيه اتسببت بحرب اهليه كبيره و اتعرفت بالحرب الاهليه الروسيه بين البلاشڤه و حلفائهم من جهه و ما بين التيارات التانيه زى الملكيين (اللىكانو  بيطالبو برجوع القيصر نيكولاى التانى) و انصار الحكومه الموئته القديمه و الليبراليين و الاشتراكيين اللى مختلفين مع لينين و رافضيين ان البلاشفه يحكموا و بالخصوص بعد الانقلاب اللى عملوه دا. فى الحرب الاهليه دى اتعدم القيصر الروسى نيكولاى التانى و عيلته كلها على ايد البلاشفه و مات عدد كبير من الروس, و ظهور الجيش الاحمر. و بعد ما الحرب الاهليه خلصت الاتحاد السوڤييتى. الثوره البلشڤيه غيرت التاريخ و عملت اسم كبير للشيوعيه و اتئسس بفكرها اتحاد سوڤيتى.
## اهداف الثوره
* القضاء على الاقطاع
* المساوه بين فئات الشعب كلها من كل النواحى الاقتصاديه و الاجتماعيه و السياسيه
* القضاء على الراسماليه
* تحقيق الاشتراكيه و الشغل الاشتراكى الموحد
* عمل دوله شيوعيه اشتراكيه عالميه.
## نتايج الثوره
* تاميم البنوك و المصانع و الممتلكات الخاصه و ممتلكات الكنيسه الروسيه
* تعليه اجور العمال و علاوات و تحديد ساعات الشغل بتمن ساعات بس فى اليوم
* خروج روسيا من الحرب العالميه الاولى
* دخول روسيا فى حرب اهليه
* تائسيس الجيش الاحمر
* الاتحاد السوڤييتى

تصنيف:ثورات
تصنيف:شيوعيه
تصنيف:تاريخ الاتحاد السوفييتى
تصنيف:مقالات مختاره